Document ID: 32004R2068

NÕUKOGU MÄÄRUS (EÜ) nr 2068/2004,
29. november 2004,
millega muudetakse nõukogu määrust (EÜ) nr 2667/2000 Euroopa Ülesehitusameti kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 181a lõike 2 esimest lauset,
võttes arvesse komisjoni ettepanekut,
võttes arvesse Euroopa Parlamendi arvamust, (1)
ning arvestades järgmist:
(1)
Euroopa Ülesehitusamet rakendab määruses (EÜ) nr 2666/2000 (2) sätestatud ühenduse abi Serbias ja Montenegros, kaasa arvatud Kosovos, nagu see on määratletud ÜRO Julgeolekunõukogu 10. juuni 1999. aasta resolutsiooniga nr 1244, ning endises Jugoslaavia Makedoonia Vabariigis.
(2)
Määrust (EÜ) nr 2667/2000 (3) kohaldatakse kuni 31. detsembrini 2004.
(3)
Määruses (EÜ) nr 2667/2000 on sätestatud, et komisjon esitab nõukogule hindamisaruande selle kohaldamise kohta ja ettepaneku ameti staatuse kohta.
(4)
Komisjon avalikustas kõnealuse aruande 4. juunil 2004.
(5)
Ühenduse abi Serbiale ja Montenegrole, kaasa arvatud Kosovole, nagu see on määratletud ÜRO Julgeolekunõukogu 10. juuni 1999. aasta resolutsiooniga nr 1244, ning endisele Jugoslaavia Makedoonia Vabariigile on kavandatud riigi strateegiadokumentidega ajavahemikuks 2002-2006 vastavalt ühenduse finantsperspektiividele. Komisjonis on ettevalmistamisel mitmeaastased näidisprogrammid nimetatud riikide ja territooriumide jaoks ajavahemikuks 2005-2006.
(6)
Pidades silmas positiivset hinnangut ameti tegevusele ning asjaolu, et ühenduse abi raamistik hõlmab ajavahemikku aastani 2006, on oluline tagada ühenduse abi rakendamise järjepidevus. Seepärast tuleks Euroopa Ülesehitusameti mandaati pikendada 31. detsembrini 2006.
(7)
Jugoslaavia Liitvabariigis võeti 4. veebruaril 2003 vastu põhiseaduslik harta, millega nimetati riik ümber Serbiaks ja Montenegroks. (4) Kõnealust nime vahetust tuleks arvesse võtta.
(8)
Määrust (EÜ) nr 2667/2000 tuleb vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2667/2000 muudetakse järgmiselt.
1.
Artiklis 1 asendatakse “Jugoslaavia Liitvabariigile” sõnadega “Serbiale ja Montenegrole”.
2.
Artikli 2 lõike 1 punktis b asendatakse “Jugoslaavia Liitvabariigi” sõnadega “Serbia ja Montenegro”.
3.
Artikli 4 lõikes 10 asendatakse “Jugoslaavia Liitvabariigile” sõnadega “Serbiale ja Montenegrole”.
4.
Artikkel 14 asendatakse järgmisega:
“Artikkel 14
Komisjon esitab 31. detsembriks 2005 nõukogule raporti ameti mandaadi tuleviku kohta. Kõik ettepanekud ameti tegevuse jätkamiseks pärast 31. detsembrit 2006 tuleb komisjonil nõukogule esitada 31. märtsiks 2006.”
5.
Artikkel 15 asendatakse järgmisega:
“Artikkel 15
Komisjon võib delegeerida ametile määruse (EÜ) nr 1628/96 kohaselt Serbiale ja Montenegrole ning endisele Jugoslaavia Makedoonia Vabariigile ettenähtud ühenduse abi rakendamise.”
6.
Artiklis 16 asendatakse sõnad “31. detsembrini 2004” sõnadega “31. detsembrini 2006”.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. november 2004

Labels: 10
18
15